
Н А Р Е Д Б А
ЗА УСЛОВИЯТА И РЕДА ЗА ПРИДОБИВАНЕ, УПРАВЛЕНИЕ    И РАЗПОРЕЖДАНЕ С ОБЩИНСКИ ЖИЛИЩА

ГЛАВА ПЪРВА
ОБЩИ РАЗПОРЕДБИ

	Чл. 1. С тази наредба се уреждат условията и реда за придобиване, управление и разпореждане с общински жилища, условия и ред за установяване на жилищни нужди и за настаняване под наем.

	Чл. 2. (1) По своето предназначение общинските жилища са:
	1. за настаняване под наем на граждани с установени жилищни нужди;
	2. за продажба, замяна и обезщетяване на бивши собственици, чиито имоти са отчуждени за общински нужди;
       	3. ведомствени;
        	4. резервни.
	(2) Разпределението на жилищата по смисъла на ал.1 се определя ежегодно до 31 март от общинския съвет по предложение на кмета на общината и може да се променя съобразно потребностите в общината.
        	(3) Не се допуска пренаемане на общински жилища.
        	(4) Забранява се предоставянето и използването на общински жилища за нежилищни нужди.
         	(5) Забраната по ал. 4 не се прилага в случаите, когато общината разполага със свободни жилища за настаняване, за които няма нуждаещи се граждани, отговарящи на условията по чл. 43 и чл. 45 от ЗОС. В тези случаи използването на общински жилища за нежилищни нужди е допустимо след промяна на предназначението им по реда на ЗУТ и след решение на общинския съвет.

	Чл. 3. (1) Кметът на общината организира, ръководи и контролира управлението на застроените общински жилищни имоти, на жилищата, предназначени за продажба, на резервните и ведомствените жилища на Община Кърджали.
	(2) При осъществяване на дейностите по ал. 1, кметът на общината се подпомага от комисия, назначена с негова заповед.
        	Чл. 4. По реда на тази наредба се извършва настаняване в жилища, предназначени за отдаване под наем, в резервни и ведомствени общински жилища.
	





ГЛАВА ВТОРА
ПРИДОБИВАНЕ НА ОБЩИНСКИ ЖИЛИЩА

Чл. 5. (1) Община Кърджали придобива възмездно или безвъзмездно собственост и други ограничени вещни права върху жилищни имоти, по силата на закон и/или въз основа на решение на общинския съвет.
(2) С решение на общинския съвет се придобиват жилища:
1. чрез закупуване;
	2. чрез замяна - при условията и по реда на чл.40 от ЗОС;
	3. чрез извършване на ново строителство;
	4. срещу учредено право на строеж или друго ограничено вещно право върху общински недвижим имот;
	5. чрез предоставяне на собственост с акт на компетентен държавен орган;
6. чрез делба;
7. прекратяване на съсобственост, чрез изкупуване от страна на общината; 
8. чрез дарение от физически или юридически лица или чрез завещание;
9. по давност.

Чл. 6. (1) При придобиване на жилище чрез закупуване, замяна или дарение същото трябва да бъде освободено от ипотека или други тежести.
(2) Договорите и другите актове, с които се придобива или прехвърля право на собственост, подлежат на вписване в случаите и при условията на Правилника за вписванията.


ГЛАВА ТРЕТА
УПРАВЛЕНИЕ НА ОБЩИНСКИ ЖИЛИЩНИ ИМОТИ

Раздел първи
УСЛОВИЯ И РЕД ЗА КАРТОТЕКИРАНЕ И НАСТАНЯВАНЕ ПОД НАЕМ В ОБЩИНСКИ ЖИЛИЩА

	Чл. 7. (1) В жилища за отдаване под наем се настаняват:
	1. лица с жилищни нужди, установени по реда на този раздел;
	2. наематели на общински жилища, които се засягат от ново строителство, надстрояване или пристрояване, основен ремонт или реконструкция, премахване на застрашени от самосрутване жилища;
	3. лица, жилищата на които са възстановени на бившите им собственици по реда на чл. 7 от Закона за възстановяване на собствеността върху одържавени недвижими имоти.
	Чл. 8. (1) Право да кандидатстват за картотекиране и настаняване в общинско жилище под наем по чл. 7, ал.1 имат нуждаещи се от жилище граждани и техните семейства, когато всички отговарят едновременно на следните условия:
	 1. лицата да са само български граждани;
	 2. да не притежават идеални части от незастроен поземлен имот, жилищен или вилен имот на територията на страната освен когато същите са освидетелствани със заповед по реда на чл.195 от ЗУТ;
  	 3. да не са носители на право на строеж, включени в индивидуално или групово жилищно строителство, или член-кооператори в жилищностроителна кооперация;
      	 4. да не притежават идеални части от  нежилищни имоти, предназначени за търговска или стопанска дейност, или идеални части от такива имоти (фабрики, работилници, магазини, ателиета, складове и др.);
     	 5. да не са носители на право на ползване върху идеални части от поземлен имот,  жилищен или вилен имот по т. 2 или реално обособена част от такъв имот;
       	 6. да не са прехвърляли имоти по т.2, т.3 и т.4 на други лица през последните 10 /десет години/, към датата на картотекиране, с изключение на прекратяване на съсобственост придобита по наследство или дарение в полза на държавата или на общината;
       	7. месечният доход на член от семейството да не надвишава две минимални работни заплати за страната; 
	8. да не притежават налични парични средства по влогове, акции и дивиденти на стойност по-голяма  от 20 минимални работни заплати за страната;
	9. да не притежават МПС, земеделска техника, поземлен имот и земеделска земя на стойност по – голяма  от 12 минимални работни заплати за страната;
        	10. към момента на картотекиране всички членове на семейството /домакинството/ да са с постоянен и настоящ адрес в гр.Кърджали, и населените места в община Кърджали с картотека и поне един от членовете на семейството /домакинството да е с постоянен и настоящ адрес повече  от 5 години без прекъсване в гр.Кърджали, и населените места в община Кърджали с картотека. Заявителите действително да  живеят на заявения в ГРАО последен настоящ адрес,  с изключение на учащи се редовно обучение студенти в друго населено място на страната.
        	11. наемното правоотношение за общинско жилище, в което са били настанени като наематели, не е прекратявано по реда на чл. 46, ал.1 , т. 1, 3, 4 от Закона за общинската собственост;  
	12. да нямат  задължения към община Кърджали.
	13. да не са осъждани за престъпления от общ характер, освен око не са реабилитирани.
	(2) Обстоятелствата по чл.8, ал. 1, т. 1-13 се удостоверяват с декларация по образец, попълнена и подписана от всички пълнолетни членове на семейството/домакинството/ - кандидати за картотекиране и настаняване в общинско жилище. Към декларацията се  прилагат следните документи, удостоверяващи всяко едно от декларираните обстоятелства:
	1. удостоверение по постоянен адрес от Агенция по вписванията, за наличие или липса на обстоятелства за прехвърляне на имущество през последните 10 /десет/ години, към датата на картотекиране – за всички пълнолетни членове на семейството, при необходимост и от други общини или населени места;
	2. документ, удостоверяващ доходите на семейството и/или домакинството за една предходна календарна година, формирани от заплати, пенсии, допълнителни доходи от хонорари, търговска и стопанска дейност и доходи на самоосигуряващи се лица - за всички пълнолетни членове на семейството;
	3. документ от Дирекция „Бюро по труда” – Кърджали – за регистрираните като безработни;
	4. документ от Дирекция “Социално подпомагане” - Кърджали, в случай, че лицето получава социални помощи;
	5. документ от ТЕЛК/ НЕЛК – за лицата с определена степен на неработоспособност;
	6. нотариално заверена декларация за съжителство без брак;  
	7. договор за наем за живеещи на свободен наем;
	8. копие от влязло в сила съдебно решение за развод, ако има такова; 
	9. удостоверение за  постоянен и настоящ адрес и акт за раждане, както  и други документи за припознаване на деца, в случаи когато родителите нямат сключен граждански брак.  
	(3) Стойността на притежаваното имущество по чл. 8, ал.1, т.2 и т. 9 се определя както следва: 
	1. за моторни превозни средства и селскостопански машини – по застрахователната им стойност;
	2. за  жилищен, вилен, поземлен имот и земеделски земи  - по пазарна оценка.
	(4) Служители на общинска администрация, които отговарят за картотекиране и настаняване в общински жилища установяват служебно обстоятелствата по чл.8, ал.1, т.1, т.2, т.3, т.4, т.9, т.10, т.11, т.12.

Чл. 9. (1) Лицата, които отговарят на условията на  чл. 8, ал. 1 се подреждат в зависимост от броя на членовете на семейството /домакинството/ и степента на жилищната им нужда в групи и подгрупи, както следва: 
1. лица, израснали в домове за отглеждане и възпитание на деца, лишени от родителски права;
	2. семейство/домакинство с 5 и повече членове;
	3. тричленно и четиричленно семейство/домакинство;
	4. двучленно семейство/домакинство;
	5. родител, отглеждащ сам дете/деца;
	6. домакинство от едно самостоятелно живеещо лице.
	(2) Подреждането на лицата, семействата и домакинствата в една и съща група по ал. 1 се извършва на база методика за обща оценка, която включва следните показатели: „Заетост” (З), „Семейно положение” (СП), „Здравословно състояние” (ЗС).
	(3) Общата оценка (ОЦ) на всяко от лицата, семействата и домакинствата представлява сбор от трите показатели по ал. 2, съобразно формулата:
ОЦ = З + СП + ЗС
Максималният сбор на ОЦ е 100 точки.
Максималният сбор точки по отделните показатели е както следва:
- заетост - 40 точки;
- семейно положение - 40 точки;
- здравословно състояние - 20 точки.
	(4) Критерии за оценка по отделните показатели:
1. Заетост:
	а) работещ - 40 точки;
	б) студент - 30 точки;
	в) пенсионер - 20 точки;
	г) безработен - 10 точки.
	2. Семейно положение:
	а) семейства/домакинства с деца  или лица без родителски права или сираци - 40 точки;
	б) родител, отглеждащ сам дете/деца - 30 точки;
	в) семейства/домакинства без деца - 20 точки;
	г) самостоятелно живеещо лице - 10 точки.
	3. Здравословно състояние:
	а) лице с трайни увреждания с над 90 % - намалена работоспособност – 20 точки;
	б) лице със 80 % намалена работоспособност -18 точки;
	в) лице до 70% намалена работоспособност -16 точки;
	г) лице с над 50 % намалена работоспособност -14 точки;
	д) лице без установена намалена работоспособност -12 точки.
	(5) По показатели 1 и 3 на предходната алинея се оценяват всички членове на семейството/домакинството. Получените за всяко едно от лицата оценки по отделните критерии на показателите се сумират и получения общ сбор, за конкретния показател, се разделя на броя на членовете на семейството/домакинството.
	(6) При равен брой точки на общата оценка на лицата, семействата и домакинствата, предимство се дава на по-продължителната по време картотека.
	(7) При картотекиране на семейства и/или домакинства, живеещи въз основа на свободно договаряне, групата жилищна нужда се определя на цялото домакинство. 
	(8) Лицата, членове на семейства и домакинства, които живеят в общински жилища нямат право на  ново картотекиране.  

	Чл. 10 (1) Лицата, посочили неверни данни или  непосочили в декларациите данни и обстоятелства по чл. 8, ал. 2, носят отговорност по чл. 313 от Наказателния кодекс, не се включват в картотеката или се изваждат от нея и губят право да бъдат картотекирани отново.
	(2) Изваждат се от картотеката лица, семейства и домакинства:
	1. които, след определяне на жилищната им нужда, вече не отговарят на условията на чл.8, ал.1 от наредбата;
	2. настанени в жилище, което отговаря на нормите за жилищно задоволяване по чл. 20, ал. 1 от наредбата;
	3. не са подали декларации или уведомления, съгласно изискванията на чл. 16, ал.1 от наредбата;
	4. при отказ от получаване на настанителна заповед или сключване на договор за отдаване под наем;	
	(3) Изваждането от картотеката се извършва с решение на комисията по чл. 13, ал. 1 от наредбата.  Решението се съобщава на заинтересованите лица.
	(4) Извадените от картотеката на основание  чл. 10, ал.2, т.4, губят право да бъдат картотекирани отново.
	 
	Чл.11. (1) В Община Кърджали се съставя и поддържа картотека на нуждаещите се от жилища лица и семейства, които отговарят на условията по чл. 8, ал.1 от настоящата наредба.
	(2) Картотекирането на нуждаещите се от жилища граждани и предоставянето под наем на общинско жилище се извършва въз основа на заявление и декларация по образци, утвърдени от кмета на общината, в които се посочват:
	1. Имена по документ за самоличност, ЕГН, месторождение, семейно положение, месторабота и продължителност на адресната регистрация /постоянен и настоящ адрес/ на заявителя и членовете на неговото семейство/домакинство;        
	2. имотно състояние на семейството;
	3. извършени сделки с недвижими имоти;
	4. материално положение – посочва се общият годишен доход на членовете на семейството за една година назад, формиран от заплати и пенсии, както и допълнителни доходи от хонорари, търговска и стопанска дейност, отдаване на собствен сграден фонд под наем, земеделски земи под наем и аренда и др.);
	5. жилищните условия, при които живее семейството към момента на подаване на заявлението -  вписват се данни за вида (жилищни, нежилищни), и за състоянието на обитаваните помещения,  размерът и собствеността на помещенията, брой съжителстващи лица;
	6. други данни – данни за млади новобрачни семейства, самотни родители на непълнолетни деца, членове на семейства с намалена работоспособност, данни за предишни картотеки и други.

	Чл. 12. Заявлението и декларацията по чл.11, ал.2, ведно с приложенията, се подават в Информационния център на Община Кърджали лично от заявителя или от пълномощник с изрично нотариално заверено пълномощно не по-късно от 31 декември на съответната година.

	Чл.13. (1) Документите по чл. 12 се разглеждат от комисия, назначена със заповед на кмета на общината, в която се включват служители от общинската администрация, юристи, специалисти от социалните служби, общински съветници и др. В заповедта се определят нейният председател и членове, включително резервни членове и възнаграждението им. 
	(2) Комисията по ал.1 разглежда заявления и декларации за картотекиране и предоставяне под наем, взема решения за включване или изключване от картотека, изготвя предварителни и окончателни списъци за картотекиране, разглежда заявления за настаняване в общински жилища под наем, разглежда заявления за закупуване на общински жилища и за отстъпване на право на строеж за изграждане на социални жилища на правоимащи по чл. 49а от ЗОС. 

	Чл. 14. (1) Комисията по чл.13 разглежда постъпилите заявления и декларации в едномесечен срок от депозирането им в информационния център на общината.
	(2) Решенията на комисията се вземат с обикновено мнозинство и  се оформят в протокол, който се утвърждава от кмета на общината. 

	Чл. 15. (1) Лицата, включени в картотеката, са длъжни до 31 декември на всяка календарна година да подават декларация по чл.8, ал.2 от наредбата. 
	(2) При промяна на обстоятелствата по чл. 8, ал.1 през текущата година, лицата, включени в картотеката са длъжни да подадат декларация в едномесечен срок от промяната на обстоятелствата.
	(3) При неизпълнение на задълженията по ал. 1 и ал. 2 се счита, че жилищната нужда на лицата е отпаднала и картотеката се архивира.

	Чл. 16.  Поредността по групи  и подгрупи на картотекираните граждани се актуализира всяка година при положение, че същите са изпълнили задължението си по чл.15 от наредбата и отговарят на условията на чл. 8, ал.1 от наредбата.

	Чл. 17. (1) Въз основа на определената към 31 декември на предходната година поредност по групи и подгрупи жилищна нужда, комисията по чл. 13, ежегодно изготвя предварителен списък на картотекираните граждани.
	(2) Предварителният списък се обявява в срок до 20 февруари на текущата година на видно място в сградата на общината и на електронната страница на общината. 
	(3) В 14-дневен срок от обявяването, гражданите могат да правят възражения и искания по предварителния списък. Постъпилите възражения и искания се разглеждат в 14-дневен срок от комисията по чл. 13, след което се изготвя окончателен списък за съответната година.
	(4) Окончателният списък се утвърждава от кмета на общината в срок до 31 март на съответната  година и се обявява на видно място в сградата на общинска администрация и на електронната страница на общината.

	Чл. 18. (1) Настаняването на гражданите и техните семейства /домакинства/ в общинско жилище се извършва по поредността на утвърдения окончателен списък и съгласно нормите за настаняване по чл.19 от наредбата.
	(2) Настаняването на гражданите от окончателния списък продължава и след приключване на календарната година, до утвърждаването на нов списък за следващата година.
	(3) Гражданите, включени в списъка от предходната година и неполучили жилище, се включват в началото на списъка за текущата година, при спазване на установената поредност, при условие, че са изпълнили изискванията на чл.15, ал.1 и ал.2 и отговарят на условията на чл.8, ал.1 от наредбата.
	(4) Преди издаване на настанителната заповед, лицата подават декларация по чл.8, ал.2 за данните и обстоятелствата по чл.8, ал.1, като настъпилите промени се вземат предвид  при настаняването. 
	(5) Настаняването се извършва със заповед на кмета на общината.
	(6) В заповедта за настаняване се посочват: трите имена и ЕГН на настаненото лице, трите имена и ЕГН на членовете на семейството /домакинството/ и родствените връзки, вида, местонахождението на жилището, наемна цена и срок за настаняване, който не може да бъде по дълъг от пет години.
	(7) Въз основа на настанителната заповед се сключва писмен договор за наем, в който се определят: правата и задълженията на страните, наемната цена, срока, отговорността при неизпълнение, поддържането /текущи и основни ремонти/ и други условия по наемното правоотношение.
	(8) При подписване на договора за наем, наемателят заплаща еднократна гаранционна вноска като  обезпечение на бъдещи  задължения или вреди, причинени от наемателя върху наетия жилищен имот, равняваща се на трикратния размер на определения месечен наем.
	(9) Гаранцията по ал.8 се освобождава при прекратяване на договора за наем, след  приемане на жилището с приемателно - предавателен протокол от комисия, и след заплащане на всички задължения – наеми, ТБО, консумативни разходи и такси  по предоставения имот. 	
	(10) Гражданите, настанени под наем в общински жилища, представят ежегодно до 31 декември на текущата година декларация по чл.8, ал. 2, за обстоятелствата по чл. 8, ал.1 от наредбата. Декларацията се представя лично или чрез пълномощник с изрично нотариално заверено пълномощно. Неизпълнението на това задължение води до започване на процедура за прекратяване на договора за наем.

	Чл. 19. (1) Установяват се следните норми за жилищно задоволяване: 
	1. на едно лице - до 25 кв. м жилищна площ;
	2. на двучленно семейство/домакинство - до 40 кв. м жилищна площ;
	3. на тричленно и  четиричленно семейство/домакинство - до 55 кв. м жилищна площ;
	4. на семейство/домакинство с повече членове - до 15 кв. м. жилищна площ в повече от нормата по предходната точка, за всеки следващ член, като тази норма не се прилага при липса на такова общинско жилище.
	(2) Невъзможността за спазване на нормите по чл. 19, ал. 1, т. 4,  не е основание за предоставяне на повече от едно жилище на едно семейство/домакинство. 
	(3) Настаняването в жилища с площ, по-малка от определената в ал.1, може да стане само с писмено нотариално заверено съгласие на заявителя/заявителите. Същите не могат да бъдат пренастанявани в други жилища до изтичане на срока на договора за наем. 
	(4) При определяне на необходимата жилищна площ се взема предвид и детето, което ще се роди.

	Чл. 20. (1) В едно жилище се настанява само едно семейство/домакинство.
	(2) Две или повече семейства/домакинства могат да се настаняват в едно жилище само с изрично писмено съгласие с нотариална  заверка.
 	(3) Когато, поради намаляване на броя на членовете на семейството, същото не покрива нормите за настаняване, в едномесечен срок, а в случай на развод или смърт – в 3-месечен срок, наемателите подават заявление за настаняване в друго жилище, съобразно нормите, установени с чл. 19 от наредбата. В случай, че наемателите не направят искане в посочените срокове, органът по настаняване издава служебно настанителна заповед за жилище, отговарящо на нормите за настаняване. Ако в едномесечен срок от връчване на заповедта наемателите не заемат определеното им жилище, заповедта за настаняване се отменя, а наемното правоотношение за заеманото досега жилище се прекратява.

	Чл. 21. Настанителната заповед има действие за всички членове на семейството и/или домакинството.

	Чл. 22. Заповедта се връчва по реда на АПК и има действие от датата на фактическото предаване на жилището, с двустранно подписан приемателно - предавателен протокол от наемателя и служители на общината.

	Чл. 23. Ако в едномесечен срок от връчване на заповедта настанените лица не заемат посоченото жилище, кметът на общината отменя заповедта, като картотеката се архивира.

	Чл. 24. (1) Предоставянето на общински жилища под наем става с договор, сключен между кмета на общината и наемателя. Срокът на договора за наем не може да бъде по-дълъг от 5 години. 
	(2) След изтичане на срока на договора, ако наемателят отговаря на условията по чл.8, ал.1 от наредбата, кметът на общината издава настанителна заповед и сключва нов договор за срок от  5 години, след подаване на заявление и декларация от наемателя по реда на чл. 11, ал. 2 и решение на комисията по чл. 13 от наредбата. 

	 Чл. 25. (1) Основната месечна наемна цена на квадратен метър полезна площ е 0.80 лева/0,41 евро, която се коригира с Кф, съобразно зоната, в която се намира жилището, конструкцията на сградата, разположението на жилището във височина, преобладаващо изложение и благоустрояване, определена съгласно Методика за определяне на наемната цена на общинските жилища, неразделна част от настоящата наредба.
	(2) Основната месечна наемна цена на квадратен метър полезна площ за ведомствени жилища е 1.60 лева/0,82 евро, която се коригира с Кф, съобразно зоната, в която се намира жилището, конструкцията на сградата, разположението на жилището във височина, преобладаващо изложение и благоустрояване, определена съгласно Методика за определяне на наемната цена на общинските жилища, неразделна част от настоящата наредба.
	(3) Наематели или ползватели, които не отговарят на условията за настаняване и ползват без правно основание общински жилища, заплащат наемна цена или обезщетение в троен размер по установената месечна наемна цена на квадратен метър полезна площ, до момента на освобождаване на  жилището. 

Раздел втори 
УСЛОВИЯ И РЕД ЗА НАСТАНЯВАНЕ В РЕЗЕРВНИ ЖИЛИЩА

	Чл. 26. (1) В резервни жилища се настаняват под наем временно за срок не по-дълъг от две години лица, чийто постоянен и настоящ адрес е на територията на Община Кърджали, и:
	1. жилищата, на които са станали негодни за обитаване в резултат на природни и стихийни бедствия и аварии или са застрашени от самосрутване;
	2. в семействата, на които са налице остри социални и здравословни проблеми.
	(2) Не  се допуска настаняване в резервни жилища на лица, семейства и домакинства, чиито собствени жилища по тяхна вина са станали негодни за ползване или подлежат на премахване по реда на ЗУТ.
	
 	Чл. 27. (1) Право да кандидатстват за настаняване в резервни жилища имат български граждани, по отношение на които освен посочените в чл.26, ал.1 предпоставки   са  налице и следните обстоятелства:
	1. не притежават друго жилище, вила или реално обособена част от такива имоти, годни за постоянно обитаване;
	2. не са носители на ограничено вещно право на ползване върху жилищен или вилен имот по т. 1 или реално обособена част от такива имоти; 
	3. месечният доход на член от семейството не недвишава две минимални работни заплати за страната.
	(2) Обстоятелствата по чл. 27, ал. 1 се установяват с декларация по образец,  към която се прилагат съответните документи, удостоверяващи всяко едно от декларираните обстоятелства.	

	Чл. 28. (1) Кандидатстването за настаняване под наем в резервно жилище се извършва въз основа на заявление и декларация по образец по чл.8, ал.2 от наредбата. 
	(2) Заявлението и декларацията по ал.1 се подават до кмета на общината лично или чрез пълномощник с изрично нотариално заверено пълномощно, към които се прилагат следните документи:
	1. удостоверение по постоянен адрес от Агенцията по вписвания за наличие или липса на обстоятелства за прехвърляне на имущество през последните 10 /десет/ години, към датата на подаване – за всички пълнолетни членове на семейството, при необходимост и от други общини или населени места;
	2. документ, удостоверяващ доходите на семейството и/или домакинството за една предходна календарна година, формирани от заплати, пенсии, допълнителни доходи от хонорари, търговска и стопанска дейност и доходи на самоосигуряващи се лица - за всички пълнолетни членове на семейството;
	3. документ от Дирекция „Бюро по труда” - Кърджали – за регистрираните като безработни;
	4. документ от Дирекция “Социално подпомагане”- Кърджали, в случай, че лицето получава социални помощи;
	5. документ от ТЕЛК/НЕЛК – за лицата с определена степен на нетрудоспособност;  
	7. нотариално заверена декларация за съжителство без брак;  
	8. договор за наем за живеещи на свободен наем;
	9. копие от влязло в сила съдебно решение за развод; 
	10.удостоверение за  постоянен и настоящ адрес и актове за раждане, както  и други документи за припознаване на  деца, в случаи когато  родителите нямат сключен граждански брак.  	
	(3) Служители на общинска администрация, които отговарят  за картотекиране и настаняване в общински жилища, установяват служебно обстоятелствата за наличие на собственост на недвижими имоти, за семейно положение и за постоянен и настоящ адрес на заявителите.

	Чл. 29. (1) Постъпилите заявления и декларации за настаняване в резервно жилище се разглеждат от комисията по чл.13, ал. 1 от наредбата.
	(2) Решенията на комисията се оформят в протокол, който се утвърждава от кмета на общината.

	Чл. 30. (1) Настаняването под наем на одобрените за настаняване в резервно жилище се извършва съобразно нормите за жилищно задоволяване, установени в чл. 19 от настоящата наредба, със заповед на кмета на общината.
	(2) В заповедта за настаняване се посочват: трите имена и ЕГН на настаненото лице, трите имена и ЕГН на членовете на семейството/домакинството/ и родствените връзки, вида, местонахождението на жилището, наемна цена и  срок за настаняване.
	(3) Въз основа на настанителната заповед се сключва договор за наем между кмета на общината и настаненото лице, в който се определя: редът за предаване и приемане на имота, правата и задълженията на страните, наемната цена, срока, отговорността при неизпълнение, поддържането и други условия по наемното правоотношение.
	(4) При промяна на обстоятелствата по чл. 27 от наредбата, лицата, настанени под наем в резервни жилища, са длъжни в едномесечен срок да уведомят писмено кмета на  общината, като попълнят нова декларация.

Раздел трети
УСЛОВИЯ И РЕД ЗА НАСТАНЯВАНЕ ВЪВ ВЕДОМСТВЕНИ ЖИЛИЩА

	Чл. 31. Във ведомствени жилища на общината могат да се настаняват :
	1. служители, работещи по трудови и служебни правоотношения в администрацията на Община Кърджали - за срок до прекратяване на трудовите или служебни правоотношения.
	2. специалисти от институции и звена на бюджетна издръжка на територията на общината, ако те или членовете на семейството им не притежават жилищен имот на територията на община Кърджали.

	Чл. 32. (1) Кандидатстването за настаняване под наем във ведомствено жилище се извършва въз основа на заявление до кмета на общината. Към заявлението се прилагат следните  документи:
	1. за работещи в институции и звена извън общинска администрация - предложение от ръководителя на съответната институция или звено и  копие от трудов договор или заповед за възникване на служебно правоотношение; 
	2. за институции и звена на бюджетна издръжка  - предложение от ръководителя на съответната институция. 
	(2) Служители на общинска администрация, които отговарят за картотекиране и настаняване в общински жилища, установяват служебно обстоятелствата за наличие: на собственост на недвижими имоти, за семейно положение на заявителите, за наличие на трудово или служебно правоотношение на работещи в Общинска администрация Кърджали.
	Чл. 33. (1) Постъпилите искания  за настаняване във ведомствено жилище се разглеждат от комисията по чл. 13 от настоящата наредба.
	(2) Решенията на комисията се оформят в протокол, който се утвърждава от кмета на Община Кърджали.
	Чл. 34. (1)  В заповедта за настаняване се посочват: трите имена и ЕГН на настаненото лице, трите имена и ЕГН на членовете на семейството, /домакинството/ и родствените връзки, вида, местонахождението на жилището, наемна цена и  срок за настаняване.
	(2) Въз основа на настанителната заповед се сключва договор за наем между кмета на общината и настаненото лице, в който се определя: правата и задълженията на страните, наемната цена, срока за настаняване, отговорността при неизпълнение, поддържането и други условия по наемното правоотношение.
	(3) Договорите за отдаване под наем на общински жилища от фонд „ВЕДОМСТВЕН” се сключват за срок до 1/една/ година.


Раздел четвърти
ОСЪЩЕСТВЯВАНЕ НА КОНТРОЛ ВЪРХУ ПОЛЗВАНЕТО
НА ОБЩИНСКИТЕ ЖИЛИЩА

Чл. 35. (1) Комисия, назначена със заповед на кмета на общината, ежегодно извършва проверка на състоянието и ползването на общинския жилищен фонд, който е отдаден под наем. В състава на комисията да участват и общински съветници.
	(2) При извършване на проверката, комисията съставя констативни протоколи, които отразяват състоянието на всяко жилище, както и обстоятелствата, свързани с неговото ползване.
	(3) Комисията по ал. 1 прави мотивирано предложение до кмета на общината за прекратяване на наемното правоотношение, когато при проверката се установи, че общинското жилище:
	1. не се ползва по предназначение;
	2. не се ползва от лицата, на които е предоставено;
	3. е свободно и не се ползва от лицата, на които е предоставено, за срок по – дълъг от 3 /три/ месеца; 
	4. е повредено и е в състояние негодно за обитаване;
	5. се ползва в разрез с установените правила за ползване на етажна собственост;
	6. не се полагат грижи на добър стопанин.
(4) Заповедта за прекратяване на договора за наем се връчва на неизрядните наематели и им се предоставя срок за освобождаване на жилището не по – дълъг от 30 /тридесет/ дни.
	 (5) Ако наемателите не освободят имота в указания срок, имотът се освобождава след издаване на заповед на кмета на общината за изземване на имота.
	(6) Когато наемателите не обитават общинско жилище за срок по – дълъг от 3 /три/ месеца  и  това се установи от комисията по ал. 1, същото подлежи на освобождаване със заповед на кмета на общината. 
	(7) Когато наемателите на общинско жилище реално не го обитават и това води до невъзможност да бъде връчена заповедта за освобождаване на имота, същата се залепва на вратата на общинското жилище и се обявява на определеното за целта информационно табло в сградата на общинската администрация и на електронната страница на общината и се счита за връчена.	
(8) За обявяването на административния акт по реда на ал. 7 се съставя констативен протокол, който се подписва най-малко от двама служители на общинска администрация.
	(9) Повредите, възникнали в общинските жилища, за които са необходими спешни и неотложни ремонти, се установяват от комисията по ал. 1 и екземпляр от констативния протокол се предоставя на Дирекция АСУТ,   отдел ИКС,  за организиране извършването на строително – ремонтните работи.
 
Раздел пети
РЕД И УСЛОВИЯ ЗА ПРЕКРАТЯВАНЕ НА НАЕМНИТЕ
ПРАВООТНОШЕНИЯ

Чл.36. (1) Наемното  правоотношение се прекратява поради:
	1. изтичане на срока за настаняване;
	2. неплащане на наемната цена или на консумативните разноски, свързани с ползване на жилището, за повече от 3 месеца;
	3. отпадане на условията за настаняване на наемателя в общинско жилище;
	4. неполагане грижата на добър стопанин при ползване на жилището;
	5. необитаване на общинското жилище за повече от 3 месеца;
	6. използване на жилището не по предназначение;
	7. нарушаване на добрите нрави;
	8. системно нарушаване на обществения ред;
	9. невъзстановяване на такса „Битови отпадъци” за предходната година;
	10. неизпълнение на задълженията по чл.18, ал.10;
	11. извършване на ново строителство, надстрояване или пристрояване, основен ремонт или реконструкция, когато се засягат обитавани помещения;
	12. подадено писмено предизвестие от наемателя;
	13. обитаване на жилището и от лица, семейства и домакинства, различни от наемателите;
	14. осъждане на наемател за престъпление от общ характер;
	15. писмено искане на органа на етажната собственост, придружено с решение на Общото събрание с мнозинство не по-малко от 75 % ;
	17. неизпълнение на задълженията  по договора за наем.
	(2) Наемното правоотношение се прекратява със заповед на кмета на общината. В заповедта се посочват основанието за прекратяване на наемното правоотношение и срок за освобождаване на жилището, който не може да бъде по-дълъг от един месец. 
	(3) Заповедта по ал. 2 може да се оспорва пред Административен съд по реда на Административнопроцесуалния кодекс. Жалбата не спира изпълнението на заповедта, освен ако съдът разпореди друго.
	(4) При прекратяване на наемното правоотношение, на основание на чл. 36, ал. 1, т. 11, към заповедта по ал.2 се прилага настанителна заповед за друго общинско жилище, ако наемателят отговаря на условията за настаняване.
Чл. 37. (1) След влизане в сила на заповедта по ал. 2 на предходния член, в случай, че в срока за опразване на обитаваното жилище, същото не бъде освободено доброволно, кметът на общината издава заповед по чл. 65 от ЗОС за изземването му.
	(2) Заповедта се издава въз основа на протокол, съставен от служители, на които са възложени функциите за картотекиране и настаняване в общински жилища и се връчва по реда на АПК.
	(3)  Принудително изземване на общинско жилище, на основание чл. 65 от ЗОС, се извършва от комисия, назначена със заповед на кмета на общината.
	(4) При необходимост заповедта за изземване на жилището се изпълнява със съдействието на органите на полицията.
(5) Комисията по ал. 3 изготвя и протокол-опис на завареното в жилището имущество (ако има такова), който се подписва от членовете на комисията и представител на полицията. Копие от протокол-описа се предоставя на адресатите на заповедта.
(6) Заповедта се изпълнява в присъствие на лицето, което владее или държи общинското жилище без основание, или в негово отсъствие, когато е надлежно уведомено, като за изпълнителните действия се съставя протокол за изземване на общинския имот, опис на наличните вещи и състоянието на иззетия имот.
	(7) В случай, че принудителното изземване на общинското жилище се извършва в отсъствието на ползвателите,  когато не са открити, общината не носи отговорност за съхраняването и опазването на вещите, намерени в жилището.
	(8) Заповедта подлежи на обжалване по реда на АПК, като обжалването не спира изпълнението й, освен ако съдът не разпореди друго.


ГЛАВА ЧЕТВЪРТА
ПРОДАЖБА НА ОБЩИНСКИ ЖИЛИЩА

	Чл. 38. (1) Разпореждането с общински жилища се извършва в съответствие с приетата от общинския съвет годишна програма за управление и разпореждане с имоти-общинска собственост.
	(2) Продажбата на общински жилища се извършва по административен ред на:
	1. правоимащи по Закона за уреждане правата на граждани с многогодишни жилищно-спестовни влогове;
	2. лица, чиито жилища се предвижда да бъдат отчуждени по реда на глава трета от ЗОС;
	3. служители на общинска администрация, които имат не по-малко от пет години стаж без прекъсване в администрацията.
	4. наематели на общински жилища при условие, че отговарят на условията за закупуване на жилища, без тези настанени в резервни общински жилища.    
    
	Чл. 39. (1) Продажбата на общински жилища се извършва при спазване едновременно на следните условия: 
	1. лицата да са само български граждани;
	2. членовете  на семейството да отговарят на условията по чл.8, ал.1 от наредбата;
	3. да са наематели на общинско жилище не по-малко две години - без прекъсване;
	4. да отговарят на нормите за настаняване по чл. 19 от наредбата; 
	5. да  са изпълнявали коректно задълженията по наемния договор;
	6. да са направили писмено искане за закупуване на жилището до кмета на общината, придружено от декларация по чл. 8, ал.2;
	7. да нямат задължения към Община Кърджали;
	8. да няма депозирани жалби спрямо наемателите от останалите живущи в жилищната сграда за нарушаване на вътрешния ред и установените правила в сгради с етажна собственост.
	(2) Наемателите на общински жилища, правоимащи по реда на Закона за уреждане правата на граждани с многогодишни жилищно-спестовни влогове, включени в окончателния списък по чл. 3 от същия закон, могат да закупят жилището, в което са настанени, без да отговарят на условията по т. 3 от предходната алинея.
	(3) Общински жилища, които са къщи или етажи от къщи не могат да се продават по административен ред.

	Чл. 40. (1) Ведомствените жилища на общината могат да бъдат продавани само на служители от общинската администрация, настанени под наем по реда на настоящата наредба, които имат не по-малко от пет години стаж без прекъсване в общинска администрация и отговарят на следните условия:
	1. да са български граждани;
	2. да са наематели на ведомствено жилище не по-малко от 3/три/години;
	3. да отговарят на условията за настаняване във ведомствено общинско жилище и на нормите за настаняване по чл.19 от наредбата;
	4. да са направили писмено искане за закупуване на жилището до кмета на общината;
	5. да нямат задължения към Община Кърджали.

	Чл. 41. (1) Заявленията за покупка на общинско жилище се разглеждат от комисията по чл.  13 от настоящата наредба.
	(2) Оценките на жилищата за продажба се възлагат по реда на глава пета, раздел II от НРПУРОИ, чрез конкурс и се изготвят от оценители на имоти. При изготвянето на оценката се отчита състоянието на жилището, разположението, конструкцията, зоната в която се намира, етажност, година на построяване.
	(3) Оценките се приемат от експертен съвет и се одобряват от общинския съвет и не могат да бъдат по-ниски от данъчните оценки.
	(4) При разпореждане с общински жилищен имот, купувачите /приобретателите/ - физически и юридически лица заплащат на общината освен продажната цена на имота и следните суми:
1. ДДС съгласно разпоредбите на Закона за ДДС; 
2. такса по реда на чл. 64, ал. 6 от Наредбата за определянето и администрирането на местните такси и цени на услуги на територията на Община Кърджали;
3. данък по чл. 35,ал.2 от Наредбата за определяне на местните данъци на територията на Община Кърджали върху продажната цена;
4. Разходите по чл. 77 от НРПУРОИ.

	Чл. 42. (1) Жилищата, заемани от две или повече семейства, представляващи домакинство, могат да се продават само в съсобственост, след писмено съгласие на лицата, с нотариална заверка на подписите.
	(2) Не могат да се продават жилища, в които са настанени две или повече семейства, които не образуват домакинство. 

	Чл. 43. Резервните жилища не подлежат на продажба.

	Чл. 44. Не могат да се продават общинските жилища в сгради, предвидени за премахване за ново строителство по действащия ПУП или освидетелствани по реда на чл. 195 от ЗУТ.

	Чл.45. Замяна на общински жилища с жилищни или нежилищни имоти, собственост на държавата, на  физически или юридически лица, се извършва при условията и по реда на чл. 40 от Закона за общинската собственост.

	Чл.46. (1) Продажбата на общински жилища се извършва след решение на общинския съвет.
	(2) Въз основа на решението на общинския съвет кметът на общината издава заповед и сключва договор за покупко-продажба.
	(3) Заплащането на цената на жилището и допълнителните плащания се извършват в 2-месечен срок от издаването на заповедта.
	(4) Сключването на договора за покупко-продажба се извършва в 7-дневен срок, след извършване на плащанията по ал.3.
	(5) Неплащането на цената в определения срок се счита за отказ от покупка на жилището и определеният за купувач наемател заплаща всички такси и разходи за подготовка на жилището за продажба – за техническо заснемане и описание, за правен анализ и пазарна оценка.

	Чл. 47. (1) Право на строеж върху имоти-частна общинска собственост, отредени за изграждане на социални жилища, може да се учредява без търг или конкурс на лица с установени жилищни нужди и на жилищностроителни кооперации или сдружения, в които членуват само такива лица.
	(2) Правото на строеж по ал.1 се учредява на лицата по ал.1, когато отговарят на условията по чл.8, ал. 1 от настоящата наредба.
	(3)  Правото на строеж на жилищностроителни кооперации или сдружения се учредява, когато в тях участват само лица или семейства, отговарящи на условията по чл.8, ал.1 от настоящата наредба.
	(4) За установяването на обстоятелствата по чл. 8, ал. 1, лицата и/или  членовете на семейството подават заявление и декларация по образец по чл. 8, ал.2, ведно с изискващите се документи към тях.
 	(5) Заявлението и декларацията се подават до кмета на Община Кърджали.
	(6) Когато заявители са жилищностроителни кооперации или сдружения, заявлението се подава от ръководния орган на кооперацията или сдружението. Към заявлението се прилагат следните документи: копие от учредителен акт, копие от устава на жилищностроителната кооперация, копие от документи за вписани обстоятелства в Търговския регистър, решение на общото събрание за учредяване право на строеж по реда на 49а от ЗОС; заявление и декларация на лицата и/или членовете на семейството по образец по чл.8, ал.2, ведно с изискващите се документи към същите;
	(7) Документите се разглеждат от комисията по чл. 13 в едномесечен срок от подаването им. Решенията на комисията се оформят в протокол, който се утвърждава от кмета на общината.
	(8) Правото на строеж по ал. 1 се учредява с решение на общинския съвет на цена, определена от Общинския съвет, която не може да бъде по-ниска от данъчната оценка на имота.
	(9) Въз основа на решението на общинския съвет кметът на общината издава заповед и сключва договор с правоимащите лица, съответно с органа на управление на жилищностроителна кооперация или сдружение. 
	(10) В договора за учреденото право на строеж се включват забрани за приобретателите за:
	1. прехвърляне на правото на строеж на трети лица;
	2. отдаване под наем на придобитите жилища или разпореждане за срок 15 години.
	(11) Нарушаването на забраните по ал.10 е основание за разваляне на договора за учреденото право на строеж. 
	(12) В случай, че в срок от 5 години от учредяването, правото на строеж не бъде реализирано, същото се погасява в полза на Община Кърджали.


ГЛАВА ПЕТА
АДМИНИСТРАТИВНОНАКАЗАТЕЛНИ РАЗПОРЕДБИ

	Чл. 48. Наемател на общинско жилище, който наруши забраната по чл. 2, ал. 3 от наредбата, се наказва с глоба от 300 до 600 лева/от 153,39 до 306,78 евро.

	Чл. 49. Лице, което без законово основание завземе общинско жилище, се наказва с глоба от 500 до 1000 лева/от 255,65 до 511,29 евро, ако не подлежи на по-тежко наказание.

	Чл. 50. Лице, което не изпълни заповед или решение за освобождаване на общинско жилище в едномесечен срок от влизането им в сила, се наказва с глоба от 300 до 600 лева/153,39 до 306,78 евро, ако не подлежи на по-тежко наказание.


ГЛАВА ШЕСТА
ДОПЪЛНИТЕЛНИ РАЗПОРЕДБИ
        
	§1. По смисъла на тази наредба:
	1. „Семейство” са съпрузите и ненавършилите пълнолетие деца, както и навършилите пълнолетие, ако продължават да учат, до завършване на средното им образование, но не по-късно от навършване на 20-годишна възраст (родени, припознати, осиновени, доведени, заварени, с изключение на сключилите брак).
	2. „Домакинство” са две и повече лица, които живеят заедно в едно жилище или в част от жилище, както и едно лице, което живее в самостоятелно жилище, в стая, или в част от нея към дадено жилище, живее на самостоятелен бюджет по отношение на разходите за хранене и разходите за задоволяване на други потребности.
	3. „Родител, отглеждащ сам дете/деца” е родител, който поради вдовство, развод или несключване на брак се грижи сам за отглеждане на непълнолетните си деца, както и навършилите пълнолетие, ако продължават да учат, до придобиване на средно образование, но не по-късно от навършване на 20-годишна възраст (родени, припознати, осиновени, доведени, заварени, с изключение на сключилите брак).
	4. „Консумативни разноски” са разходите за електрическа енергия, вода, топлоенергия, такса битови отпадъци и други такива, свързани с поддържане и обитаване на жилището.
	5. „Жилищна площ“ е сборът от площите на помещенията в жилището с основно предназначение - дневни, спални, детски стаи и столови (без кухни-столови), измерени по контура на съответните вертикални конструктивни елементи - стени и колони.
	6. „Полезна площ” представлява сумарната площ на всички помещения в жилището, измерена по вътрешните очертания на зидовете и цялата площ на балкони, лоджии, веранди и тераси. В полезната площ не се включва площта, заета от ограждащите и разпределителните стени на жилището и площта на складовите помещения.
	7. „Жилище” е група от функционално и пространствено обединени помещения и отворени покрити и открити пространства, за задоволяване на жилищни нужди.

     
ПРЕХОДНИ И ЗАКЛЮЧИТЕЛНИ РАЗПОРЕДБИ

	§ 1. Тази Наредба отменя Наредбата за условията и реда за придобиване, управление и разпореждане с общински жилища на Община Кърджали, приета с Решение № 82 от Протокол № 5 от заседание на Общински съвет Кърджали, проведено на 28.05.2009 г., изменена и допълнена с Решение №142/30.09.2009 г., Протокол №7 на Общински съвет  Кърджали, изменена с Решение №54/31.03.2011 г., Протокол №3 на Общински съвет Кърджали, изменена и допълнена с Решение №89/30.04.2015 г., Протокол № 4 на Общински съвет Кърджали.
	§ 2. Разпоредбите на тази наредба се прилагат, доколкото не противоречат на нормативен акт с по-висока юридическа сила.
	§ 3. Настоящата наредба се приема на основание чл. 45а от Закона за общинската собственост.
	§ 4. Изпълнението на настоящата наредба се възлага на кмета на Община Кърджали.
[bookmark: _GoBack]	§ 5. /Нов - приет с Решение №154/17.07.2025 г. на ОбС-Кърджали/ След датата на въвеждане на еврото в Република България, размерът на паричните стойности по чл.25, ал.1 и ал.2 и размерът на всички глоби по чл.48, чл.49 и чл.50 от Наредбата, посочени в български лева, се превалутират и закръгляват в евро, съобразно реда по чл.13 и чл.13 от Закона за въвеждане на еврото в РБ. В Методиката за определяне на наемната цена на общински жилища /Приложение към чл.25 от Наредбата/ текстовете „лв.“ се заменят с „лв./евро“.
        


        Изменена с Решение №113/22.04.2019 г. от Протокол №4 на Общински съвет – Кърджали. Допълнена с Решение №154/17.07.2025 г. от Протокол №7 на Общински съвет – Кърджали.









ПРИЛОЖЕНИЕ 
към чл.25 от НАРЕДБАТА


М Е Т О Д И К А
ЗА ОПРЕДЕЛЯНЕ НА НАЕМНАТА ЦЕНА НА ОБЩИНСКИ ЖИЛИЩА

Месечната наемна цена на общинско жилище се формира въз основа на определената с наредбата базисна наемна цена на квадратен метър полезна площ, която се коригира с Кф в зависимост от неговото местонахождение /зона/, конструкция, разположение във височина, преобладаващо изложение и благоустрояване, както следва:

1. ПЛОЩ НА ПОМЕЩЕНИЯТА И ИЗЛОЖЕНИЕ:
1.Стая с размери.................................................кв.м.-изложение.......................
2.Стая с размери.................................................кв.м.-изложение.......................
3.Стая с размери.................................................кв.м.-изложение.......................
4.Стая с размери.................................................кв.м.-изложение.......................
5.Кухня  с размери.............................................кв.м.-изложение........................
6.Коридор с размери..........................................кв.м............................................
7.Коридор с размери..........................................кв.м............................................
8.Коридор с размери..........................................кв.м............................................
9.Килери..............................................................кв.м............................................
10.Баня.................................................................кв.м. ..........................................
11.Тоалетна.........................................................кв.м...........................................
12.Мокро помещение.........................................кв.м...........................................
13.Тераси.............................................................кв.м...........................................
14.Тераси.............................................................кв.м..........................................
15.Тераси.............................................................кв.м..........................................
................................................................................................................................


ОБЩА ПОЛЕЗНА ПЛОЩ:				........................................кв.м
в това число: 
жилищна площ  .....................................кв.м.

Брой на членовете на семейството..................................
Полагаща се площ по чл. 19 от Наредбата..........................				
За доплащане..............................кв.м……………………….лв/евро.				



2. КОРИГИРАЩИ КОЕФИЦИЕНТИ:

	№
	ПОКАЗАТЕЛИ
	Намаление в % 
	Увеличение в % 
	КОРЕКЦИЯ

	
	
	
	
	Намален с %
	Увеличен с %

	А. МЕСТОНАХОЖДЕНИЕ НА ЖИЛИЩАТА СПОРЕД ЗОНАТА, В КОЯТО ПОПАДАТ :

	1.
	За жилище в първа зона
	-
	20
	
	

	2.
	За жилище във втора зона
	
	10
	
	

	3.
	За жилище в трета зона
	5
	-
	
	

	4.
	За жилище в четвърта зона
	25
	-
	
	

	Б. КОНСТРУКЦИИ НА СГРАДИТЕ:

	1.
	Жилище в паянтови и  полумасивни сгради
	10
	-
	
	

	2.
	Жилище в масивни сгради
	-
	5
	
	

	3.
	Панелно жилище
	
	-
	
	

	4.
	Монолитно жилище
	
	10
	
	

	5.
	Едроплощен кофраж 
	-
	10
	
	

	В. РАЗПОЛОЖЕНИЕ НА ЖИЛИЩАТА ВЪВ ВИСОЧИНА: 

	1.
	Втори, трети и четвърти етажи
	-
	8
	
	

	2.
	Последен етаж при жилищни сгради  на седми и по-високи етажи
	4
	-
	
	

	3.
	За жилище с височина на пода под 0,3 м. спрямо нивото на терена
	1
	-
	
	

	Г. ПРЕОБЛАДАВАЩО ИЗЛОЖЕНИЕ НА ЖИЛИЩНИТЕ / БЕЗ СЕРВИЗНИТЕ/ ПОМЕЩЕНИЯ

	1.
	Юг, югоизток
	-
	5
	
	

	Д. БЛАГОУСТРОЙСТВЕНО СЪОРЪЖАВАНЕ

	1.
	За жилище без складово помещение
	5
	-
	
	

	2.
	Жилище без водопровод и канализация
	10
	-
	
	

	  ОБЩ ПРОЦЕНТ КОРЕКЦИЯ:
	
	

	
	
	




Р Е К А П И Т У Л А Ц И Я:
1.Първоначален наем........................за кв.м.х........... = .......................
2.Увеличение...................%  от първоначалния наем  =  ......................
					Общо с увеличението:	.......................
3.Намалeние.................%  от първоначалния наем   = ........................	
					Общо с намалението 	.......................
4.За жилищна площ над 25 кв. м				
на член от семейството .............  кв.м.  х  .............   =  .......................
				


ВСИЧКО НАЕМ В ЛВ./ЕВРО          =========

